หุ้น,น้ำมัน,ทองคำสหรัฐปิดพุ่งแรง
หุ้นดาวโจนส์ปิดพุ่ง 360.68 จุด รับความหวังเศรษฐกิจสหรัฐฟื้นตัว ด้านราคาน้ำมันบวกแรง 1.55 ดอลลาร์ ขณะที่ทองคำเพิ่มขึ้น 14.1 ดอลลาร์
15 พ.ค. 2564

ดัชนีเฉลี่ยอุตสาหกรรมดาวโจนส์ปิดที่ 34,382.13 จุด เพิ่มขึ้น 360.68 จุด หรือ +1.06%, ดัชนี เอสแอนด์พี 500 ปิดที่ 4,173.85 จุด เพิ่มขึ้น 61.35 จุด หรือ +1.49% และดัชนีแนสแดค ปิดที่ 13,429.98 จุด เพิ่มขึ้น 304.99 จุด หรือ +2.32%
ดัชนีดาวโจนส์ตลาดหุ้นนิวยอร์กปิดพุ่งขึ้นอีกเมื่อวันที่ 14 พ.ค. เนื่องจากนักลงทุนยังคงพากันเข้าซื้อหุ้นท่ามกลางความหวังเกี่ยวกับการฟื้นตัวของเศรษฐกิจสหรัฐ
สัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด ส่งมอบเดือนมิ.ย. พุ่งขึ้น 1.55 ดอลลาร์ หรือ 2.4% ปิดที่ 65.37 ดอลลาร์/บาร์เรล ขณะที่ สัญญาน้ำมันดิบเบรนท์ (BRENT) ส่งมอบเดือนก.ค. พุ่งขึ้น 1.66 ดอลลาร์ หรือ 2.5% ปิดที่ 68.71 ดอลลาร์/บาร์เรล และเพิ่มขึ้น 0.6% ในรอบสัปดาห์นี้
สัญญาน้ำมันดิบเวสต์เท็กซัส ตลาดนิวยอร์กปิดพุ่งขึ้น ได้แรงหนุนจากการคาดการณ์แนวโน้มอุปสงค์น้ำมันที่เพิ่มขึ้นทั่วโลกตามการฟื้นตัวของเศรษฐกิจ
ราคาทองคำตลาดโคเม็กซ์งวดส่งมอบเดือนมิ.ย. เพิ่มขึ้น 14.1 ดอลลาร์ หรือ 0.77% ปิดที่ 1,838.1 ดอลลาร์/ออนซ์ ได้แรงหนุนจากการเปิดเผยข้อมูลเศรษฐกิจของสหรัฐที่อ่อนแอเกินคาด และดอลลาร์ที่อ่อนค่าลงได้ช่วยหนุนสัญญาทองคำด้วย